DA Den Europæiske Unions Tidende CE 84/353

(2004/C 84 E/0410)

SKRIFTLIG FORESPØRGSEL E-0285/04

af Alexander de Roo (Verts/ALE) til Kommissionen

(6. februar 2004)

Om: Affaldsdepot på Malta

Den maltesiske regering agter at anlægge et ny midlertidigt affaldsdepot tæt på det neolitiske tempelkompleks Mnajdra, der af Unesco er udpeget som verdenskulturarv.

Ifølge en rapport, der blev udarbejdet på bestilling af organisationen Friends of the Earth Malta, tog det kun 6 dage at udvælge det sted, hvor affaldsdepotet skulle anlægges (3.-9. juni 2003). Museumsdirektoratet var ikke repræsenteret.

Den maltesiske minister bemærkede, at en miljøvurdering vedrørende projektet ville kunne gennemføres i løbet af 3-4 måneder, hvilket skaber præcedens inden for miljøvurderinger på Malta og indebærer en ny definition af kravet om, at miljøvurderingen skal omfatte flere årstider. Selskabet SLR Consulting gik ind på at foretage miljøvurderingen inden for den givne tidsramme.

Den hydrologiske risikoundersøgelse, som SLR forelagde, er baseret på en model til vurdering af risikoen for, om de forurenende stoffer vil lække ud af den forsegling, de er indkapslet i. Modellen antager fejlagtigt, at forseglingen altid fungerer efter hensigten.

Med hensyn til luftkvaliteten er der store modsigelser: SLR erklærer, at der ikke foreligger data til støtte for en vurdering af, hvorledes gasserne fra depotet indvirker på sten, men kommer alligevel til den konklusion, at den potentielle indvirkning på de arkeologiske områder, herunder verdenskulturarven og Misqa-tankene, er forsvindende lille.

Er Kommissionen klar over, at forslaget er i modstrid med politikken vedrørende placering af affaldsanlæg?

Er Kommissionen klar over, at det midlertidige affaldsdepot ikke er beregnet til farligt affald?

Hvorledes agter Kommissionen at forhindre de maltesiske myndigheder i at gennemføre deres planer om at anlægge et affaldsdepot i nærheden af Unesco-kulturområdet?

Svar afgivet på Kommissionens vegne af Margot Wallström

(18. marts 2004)

I forbindelse med tiltrædelsesforhandlingerne forpligtede Malta sig til at opfylde bestemmelserne i direktivet om deponering af affald (1) fra og med den 1. maj 2004.

Maltas regering har oplyst Kommissionen om, at det midlertidige affaldsdepot vil opfylde bestemmelserne i direktivet om deponering af affald, og at vurderingen af virkningerne for miljøet også vil blive foretaget i overensstemmelse med EU-lovgivningen. Selv om beslutningen om placeringen af affaldsdepotet fortsat hører under de nationale myndigheder, er de maltesiske myndigheder klar over, at de skal opfylde bestemmelserne i direktivet om deponering af affald, navnlig bestemmelserne om beskyttelse af natur og kulturarv i bilag I til direktivet. Maltas regering oplyste også Kommissionen om, at det midlertidige affaldsdepot kun vil blive anvendt til ikke-farligt husholdningsaffald.

Kommissionen vil overvåge Maltas fremskridt med omsætning og gennemførelse af direktivet om deponering af affald samt med opfyldelsen af de forpligtelser, der er indgået i forbindelse med forhandlingerne. Når Malta bliver en medlemsstat, vil Kommissionen sikre opfyldelsen af dette direktiv på samme måde, som det er tilfældet for de øvrige medlemsstater.

(1) Rådets direktiv 1999/31/EF af 26. april 1999 om deponering af affald, EFT L 182 af 16.7.1999.